
Kada sam došao u Medinu da studiram, san mog života bio je bio 
ispunjen. Da dođem u grad Allahovog Poslanika, sallallahu alejhi 
ve sellem, u kojem je on živio sa svojim ashabima, grad čiji su ljudi 
Ensarije pomogli islam u najvažnijim momentima Poslanstva. 

Grad koji je stoljećima bio stjecište uleme i znanja. U mom prvom 
odlasku u Poslanikovu džamiju hfz. Abdurrahman Kujević mi je 
pokazao šejha Ebu Bekra El-Dzezairija i šejha Abdulmuhsina el- 
Abbada i počeo mi je nabrajati mnogo učenjaka. 

Skolska godina je već bila počela, a ja sam još uvijek nestepljivo 
sređivao potrebnu proceduru i papirologiju da bih konačno dobio 
svoj razred i da bih ušao na nastavu. I nakon tri-četiri dana sam prvi puta ušao u razred. Sjeo 
sam u klupu do zida i sa strepnjom sam čekao moj prvi susret sa medinskom ulemom. Jednim 
od onih kod kojih ću sjediti i od kojih ću učiti. 

U razred je ušao jedan profesor, mlad, nizak, veoma prijatnog i simpatičnog lica. U ruci je 
nosio samo jednu crvenu fasciklu u kojoj je bio spisak sa studenata iz mog novog razreda. Bio 
je veoma uredan, perfektno ispeglana galabija i arapska crveno-bijela 'mahrama' koja mu je 
uljepšavala odvažnost. "Koji je ovo profesor", - pitao sam se u sebi, šta predaje i kakav je kao 
profesor?" 

Poselamio nas je i sjeo je za katedru. Počeo je čitati imena sa spiska da zabilježi odsutne. 
"Ruusemir", - pročitao je. "Da,"- odgovorio sam da potvrdim svoje prisustvo. Iako zbog razlike 
u pisanju na arapskom i bosankom, puno mi je bilo drago da je izgovorio moje ime. 

Nakon prozivke, zatvorio je fasciklu i počeo je nasumice propitivati da li su studenti naučili 
napamet pet hadisa od prošlog časa. Trebalo je za svaki čas naučiti od tri do pet hadisa. 

Slušao sam kako moje kolege odgovaraju hadise i malo me to već uplašilo. "Da li ću i ja moći 
tako precizno da naučim hadise," - mislio sam, "i da li ću moći toliko broj hadisa naučiti." 

Nakon što je preslušao nekoliko studenata ovaj profesor je počeo sa bismilom, zahvalom 
Allahu i salavatom na Poslanika. "Danas ćemo govoriti o hadisu..." Spomenuo je hadis, a ja 
nisam mogao da vjerujem šta to čujem. Nisam mogao da vjerujem da slušam da neko tako 
priča. Nisam mogao da vjerujem da neko bez knjige, skripte i bilo kakvog papira može toliko 
znanja o jednom hadisu da poznaje. Mislio sam da se takvo nešto spominje samo u knjigama. 



Mislio sam da se znanje koje izlaže moglo samo da se čita u kometarima poput Ibn 
Hadžerovog ili Ševkanijevog. Spomenuo je sve hadiske zbirke koje prenose hadis. Potom je 
spominjao lance prenosilaca istog, spominjao je biografije prenosilaca, njihov stepen 
preciznosti, poimenično raziliženje učenjaka oko stepena preciznosti tih prenosilaca. 
Spomenuo razloge zbog čega su neki rekli da je hadis slab, i odgovor na svaki pomenuti 
"nedostatak" hadisu. Nakon toga je spomenuo različite ocjene hadisa i zaključio sa njegovom 
ocjenom hadisa. A nakon toga je spomenuo fikhska pitanja koja se deriviraju iz ovog hadisa, 
različite stavove imenovanih učenjaka po tim pitanjima i na kraju je davao svoje zaključke šta 
je prioritetan stav po svim tim pitanjima. 

"Allahu ekber!" Vrištao sam u sebi. "Allahu ekber! Da sam ovo doživio. Pa zar je ovo moguče, 
Gospodaru moj? Zar da imaju učenjaci sa ovakvim znanjem i da si Ti meni pružio priliku da 
sjedim pred nekim ovakvim? Gospodaru moj, hvala Ti. Hvala Ti neizmjerno." 

Nakon časa sam pitao: "Ko je ovaj šejh? Kako se zove? Jesu li svi ostali šejhovi ovakvi? Kako 
možemo naučiti ono što on govori?" U meni se pojavila bojazan da če to biti ispit koji ču 
teško položiti. Ali mi nije ni važno. Samo jednom da sam ovo vidio u životu "isplatilo" se što 
sam došao u Medinu. 

Nakon prvih sedam dana škole ustanovio sam da je ovo bio izuzetan profesor, jedan među 
najboljim na univerzitetu. Svako njegovo naredno predavanje nije se razlikovalo u kvalitetu 
od njegovog prvog predavanje kojem sam prisustvovao. 

On je bio rijedak stručnjak. Jedva sam čekao priliku da mu postavim kakvo pitanje da čujem 
njegovo objašnjenje i da od njega naučim. Tražio sam način kako da mu se približim da bih 
mogao što više od njega naučiti. 

Veliki broj predavanja je održao u Poslanikovoj džamiji. 

Bio je zvijezda među našim profesorima. Njegov doktorski rad nosi naslov "Hadisi o 
vrijednosti ashaba". Sa nekoliko hiljada studijskih obrađenih hadisa taj njegov rad je največi 
"zbornik" hadisa o vrijednosti ashaba. Napisao ga je u roku od pet godina, štampan je u 12 
tomova na oko 6000 stranica. 

Ovaj moj profesor zvao se Su'ud b. 'Eid El-Džurbu'i Es-Saidi. 

On je sinoč preselio na ahiret, i da, otišao je svom Gospodaru. 

Sa bolom u duši molim Allaha da mu se smiluje i da ga uvede u najviše Džennetske perivoje 
sa Poslanicima i učenjacima. Rahmetullahi alejhi. 


KRAJ 

